**Den spyeghel der salicheyt van elckerlijc**

**Inleiding** Hier beghint een schoon boecxken, ghemaeckt in een maniere van eenen speele ofte esbatemente op elckerlijc mensche. Ende in den eersten spreeckt god almachtich aldus:

**GOD** Ick sie boven wt mijnen throne, Dat al, dat is in tsmenschen persone, Leeft wt vresen onbekent. Oec sie ic tvolc also verblent In sonden, si en kennen mi niet voer god: Opten aertschen scat sijn si versot; Dien hebben si voer gode vercoren Ende mi vergheten, die hier te voren Die doot heb geleden doer tsmenschen profijt. Och, hoverdie, ghiericheyt ende nijt, Metten VII dootsonden vermoghen, Hoe sidi ter werelt nu voertghetoghen! Want mits der VII dootsonden gemeen Es opghedaen, des ick in ween Ben seker met alder hemelscher scaren. Dye VII duechden, dye machtich waren, Sijn alle verdreven ende veriaecht, Want donnosel heeft mij seer gheclaecht: „Elckerlijc leeft nu buyten sorghen; Nochtan en weten si ghenen morghen.” Ick sie wel, hoe ic tvolc meer spare, Hoet meer arghert van iare te iare; Al dat opwast, erghert voert. Daerom wil ic nu, als behoert, Rekenninghe van elckerlijc ontfaen, Want liet ic dye werelt dus langhe staen In desen leven, in deser tempeesten, Tvolk souden werden argher dan beesten Ende souden noch deen den anderen eten. Mijn puer ghelove is al vergheten, Dat ic hem selven gheboot te houden: Het cranct, het dwijnt, het staet te couden, Daer ic so minlijc om sterf die doot, Ontsculdich, sonder bedwanc oft noot, Omdat ick hoepte, dat si bi desen Mijnder eewigher glorien ghebrukich souden wesen, Daer icse seer toe hadde vercoren. Nu vinde ick, dattet als is verloren, Dat icse so costelic hadde ghemeent: Hoe menich goet ic hem vry heb verleent Wt mijnder ontfermherticheydens tresoor, Dat hem recht toehoort, nochtans sijnse soe door Ende verblent int aertsche goet, Als dat iusticie wercken moet Aen elckerlijc, die leeft so onvervaert. Waer sidi mijn doot, die niemant en spaert? Coemt hier! hoort, wat ic u sal vermonden.

**DE DOOT** Tuwen beveele in allen stonden, Almachtich god! segt u beheet!

**GOD** Gaet hene tot elckerlijc ghereet Ende segt hem van mynentweghen saen, Dat hi een pelgrimagie moet gaen, Die niemant ter werelt en mach verbi, Ende dat hi rekeninghe come doen mi, Sonder vertrec, dats mijn ghebot!

**DE DOOT** Het wert ghedaen, almachtich god; Ick wil ter werelt gaen regneren; Oeck sal ic rasschelijc sonder cesseren Tot elckerlijc gaen: hi leeft so beestelic Buten gods vreese ende alte vreeslick Voer god aenbidt hi deertsche goet. Daer wil ic tot hem gaen met snellen keere. Hi coemt hier gaende; help, god heere, Hoe luttel vermoet hi op mijn komen! Ay, elckerlijc, u wert saen benomen, Dat ghi houden waent seer vast; Ghi sult staen tot swaren last Voor gode almachtich ende buten seghe. Elckerlijc, waer sidi op weghe Dus moey? Hebdi al gods vergheten?

**ELCKERLIJC** Waerbi vraechdijs?

**DE DOOT** Dit suldi wel weten; Wilt na mi hooren te desen stonden: Naerstich bin ic aen u ghesonden Van gode wt des hemels pleyn.

**ELCKERLIJC** Aen my ghesonden?

**DE DOOT** Jae ick, certeyn! Al hebdi sijns vergheten, alst blijct, Hi peynst wel om u in sijn rijck, Alsoe ick u sal voer oghen legghen.

**ELCKERLIJC** Wat begheert god van my?

**DE DOOT** Dat sal ick di segghen: Rekeninghe wilt hi van u ontfaen Sonder eenich verdrach.

**ELCKERLIJC** Hoe sal ic dat verstaen? Rekeninghe, wat salt bedieden?

**DE DOOT** Al ghevet u vreemt, het moet gescieden; Oec moeti aennemen sonder verdrach Een pelgrimagie, die niemant en mach Wederkeeren in gheender manieren. Brengt u ghescriften ende u pampieren Met u ende oversietse bedachtich, Want ghi moet voer god almachtich Rekeninghe doen, des seker sijt, Ende hoe ghi bestaet hebt uwen tijt, Van uwen wercken, goet ende quaet; Oeck en hoort hier gheen verlaet Van dien: alsnu het moet wesen.

**ELCKERLIJC** Daer ben ic al noch qualic op versien, Rekeninghe te doen voer gode bloot. Wie bistu, bode?

**DE DOOT** Ick ben die doot, Die niemant en spaert, maer elckerlijck sal bi Gods beveele doen rekeninghe mi.

**ELCKERLIJC** Och, doot, sidi mi soe bi, Als icker alder minst op moede! Doot, wildi van mi hebben goede, Duysent pont sal ic u gheven, Opdat ic behouden mach mijn leven. Ende doet mi een verdrach van desen!

**DE DOOT** Elckerlijc, dat en mach niet wesen: Ick en aensie goet, schat noch have; Paeus, hertoghe, coninc noch grave En spare ic niet nae gods ghebieden. Waer ic met schatte te verleeden, Ick creghe wel alder werelt goet; Nu houtet al met mi den voet; Oec en gheve ic wtstel noch verdrach.

**ELCKERLIJC** Allendich, arm katijf, o wach! Nu en weet ick mijns selfs ghenen raet Van rekeninghe te doen: mijn pampier Es so verwerret ende so beslet, Ic en sier gheen mouwen toe gesedt, So is mijn herte om desen in vaer. Och, mocht ic noch leven XII iaer, So soudic mijn ghescrifte exponeren Ende oversien. Wilt doch cesseren Als nu, lieve doot, van wraken, Totdat ic versien bin op die saken; Dat bid ic u doer gods ontfermen.

**DE DOOT** U en mach baten smeken oft kermen; Dus siet, wat u staet te beghinnen.

**ELCKERLIJC** Lieve doot, een sake doet mi bekennen: Al yst, dat ic dese vaert moet aengaen, Soudic niet moghen wederkeeren saen, Als ic myn rekeninghe hadde ghestelt?

**DE DOOT** Neen ghi, nemmermeer!

**ELCKERLIJC** Almoghende gods ghewelt! Wilt mijns ontfermen in deser noot! En soudic niemant, cleyn noch groot, Daer moghen leyden, had ict te doene?

**DE DOOT** Jae ghi, waer yemant so koene, Dat hi die vaert met u bestonde. Spoet u, want god, die alle gronde Doersiet met sinen godliken oghen, Begheert, dat ghi voer hem coemt toghen U rekeninghe van dat ghi hebt bedreven. Wat! meendi, dat u hier is ghegheven Tleven op daerde ende tijtlijc goet?

**ELCKERLIJC** Aylazen, dat waendick.

**DE DOOT** Hoe sidi aldus onvroet, Elckerlijc, daer ghi hebt vijf sinnen, Dat ghi soe onsuver sijt van sinnen, Ende ic so haestelijc come onversien?

**ELCKERLIJC** Allendich katijf! waer sal ic vlien, Dat ic afquame deser groter sorghen? Lieve doot, verdraghet mi tot morghen, Dat ic mi bespreken mach van desen.

**DE DOOT** Dat en wil ic niet consenteren in desen, Noch en doe icx niet in gheender tijt: Ick slae den sulcken terstont int crijt, Sonder voerraet, met eenen slach. Aldus bereyt u in desen dach; Ick wil wt uwen oghen vertrecken. Siet, dat ghi u neerstelic gaet berecken. Te segghen: nu coemt den dach, Die elckerlijc niet voerbi en mach.

**ELCKERLIJC** Ay, elckerlijc, wat dede ic ye gheboren! Ick sie mijn leven al verloren, Nu ic doen moet dese langhe vaert, Daer ic so qualic teghen ben bewaert: Ic en hebbe noyt goet bedreven; Aldus heb ic seer luttel ghescreven. Hoe sal ic mi excuseren int claer? Eylacen, ic woude dat ic nu niet en waer! Dat waer mijnder sielen groot toeverlaet. Waer mach ic nu soecken troost of raet, God die heere, die alle dinc voersiet? Dat ic veel claghe, ten helpt niet; Den tijt gaet verre: tes nae noene. Aylasen, wat staet mi nu te doene? Wien mocht ic claghen dese sake? Laet sien: oft ic mijn gheselscap sprake Ende leyde hem te voren om mede te gane! Soudt hijt mi ontseggen? Neen hi, ick wane (Wi hebben ter werelt in onsen daghen So groten vrientscap tsamen gedraghen) Want ic betrou hem alder duecht. Ick sien; des bin ic rechts verhuecht. Oec wil ic hem toespreken sonder verdrach. Goeden dach, gheselscap!

**GHESELSCAP** Elckerlijc, goeden dach Moet u god gheven ende ghesonde! Hoe siedi dus deerlic? Doet mi orconde: Hebdi yet sonderlings, dat u let?

**ELCKERLIJC** Jae ick, gheselscap.

**GHESELSCAP** Achermen! hoe sidi dus ontset? Lieve elckerlijc, ontdect mi uwen moet: Ick blive u bi tot in die doot Op goet gheselscap ende trou ghesworen.

**ELCKERLIJC** O, ghi segt wel, gheselscap, wat tes verloren!

**GHESELSCAP** Ick moet al weten u druc, u lijden: Een mensche mocht druc wt u snijden. Waer u mesdaen, ic helpt u wreken, Al soudicker bliven doot ghesteken, Ende ict wiste te voren claer.

**ELCKERLIJC** Danc hebt, gheselscap!

**GHESELSCAP** Ghenen danck een haer! Daerby segt mi u doghen.

**ELCKERLIJC** Gheselle, oft ick u leyde voer oghen Ende u dien last viel te swaer, Dan soude ic mi meer bedroeven daer; Maer ghi segt wel; god moets u lonen!

**GHESELSCAP** Wa! ic meyne al sonder honen.

**ELCKERLIJC** Ghi segt wel, boven screve; ic en vant noyt anders aen u dan trouwe.

**GHESELSCAP** So en suldi oeck nemmermeer!

**ELCKERLIJC** God loons u ende ons vrouwe! Gheselle, ghi hebt mi wat verhuecht!

**GHESELSCAP** Elckerlijc, en sijt niet versaecht: Ick gae met u, al waert in die helle.

**ELCKERLIJC** Ghi spreect als een goet gheselle; Ic sal u dancken, als ic best kan.

**GHESELSCAP** Daer en is gheen dancken aen: Diet niet en dade in wercken aenschijn, Hi en waer niet waert gheselle te sijn. Daerom wilt mi uwen last ontdecken Als ghetrouwe vrient.

**ELCKERLIJC** Ick salt u vertrecken Hier nu seker al sonder veysen: Mi es bevolen, dat ic moet reysen Een grote vaert, hardt ende stranghe; Oec moetic rekeninge doen bi bedwange Voer den hoochsten coninc almachtich. Nu bid ic u, dat ghi zijt bedachtich Mede te gaen, so ghi hebt beloeft.

**GHESELSCAP** Dats wel blikelijc, die ghelofte houdic van waerden; Mer soudic sulcken reyse aenvaerden Om beden wille, mi souts verdrieten; Ic soude van desen gheruchte verscieten; Mer doch willen wi dbeste doen Ende ons beraden.

**ELCKERLIJC** Och! hoort doch dit sermoen. Seydi mi niet, had icx noot, Mede te gaen tot inder hellen doot Oft in die helle, had ict begaert?

**GHESELSCAP** Dat soudic seker, mer sulc ghevaert Es wtghesteken plats metten ronsten. Om waer seggen, of wi de vaert begonsten, Wanneer souden wij wedercomen na desen?

**ELCKERLIJC** Daer en is gheen wederkeeren.

**GHESELSCAP** So en wil icker niet wesen. Wie heeft u die bootscap ghebracht?

**ELCKERLIJC** Aylazen, die doot.

**GHESELSCAP** Help, heylighe gods cracht! Heeft die doot gheweest die bode, Om al, dat leven mach van gode, En ghing icker niet, mocht icx voerbi.

**ELCKERLIJC** Ghi seydet mi nochtans toe.

**GHESELSCAP** Dat kenne ick vry. Waert te drincken een goet ghelaghe, Ick ghinc met u totten daghe, Oft waert ter kermissen, buten der stede, Oft daer die schone vrouwen waren!

**ELCKERLIJC** Daer ghingdi wel mede: Waert altoos met ghenuechten te gaen, soe waerdi bereet.

**GHESELSCAP** Hier en wil ic niet mede, godweet! Mer woudi pelgrimagie gaen; Oft woudi yemant dootslaen, Ic hulpen ontslippen tot in die broeck ende oec cloven ontween.

**ELCKERLIJC** Och, dat is een sober bescheen! Gheselle, ghi wilt al anders dan ick, alst noot is. Gheselle, peyst om trouwe, die groot is, Die wi deen den anderen beloeft hebben over menich iaer.

**GHESELSCAP** Trou hier, trou daer! Ic en wilder niet aen; daermede gesloten.

**ELCKERLIJC** Noch bid ic, en hadt u niet verdroten, Doet mi wtgheleye, maect mi moet, Tot voer die poerte.

**GHESELSCAP** Tiacob! ic en sal niet eenen voet; Mer haddi ter werelt noch ghebleven, Ick en hadde u nemmermeer begheven. Nu moet u ons lieve here gheleyden: Ick wil van u scheyden.

**ELCKERLIJC** Es dat ghescheyden Sonder omsien? Aylazen, iaet? Nu sien ic wel: tes cranck toeverlaet, Tgheselscap, alst coemt ter noot; Mer waer ic noch in weelden groot, So soudtmen met mi lachen alteenen. Mer lazen! men wilt met mi niet weenen. Men seit: „in voerspoet vint men vrient, Die ter noot niet zeer en dient;” Een ander hem castie bi desen! Waer wil ic nu troost soeckende wesen? Ic weet wel: aen mijn vrient ende maghe; Dien wil ic minen noot gaen claghen: Al is mi gheselscap afghegaen, Si moeten mi doch ter noot bistaen, Want men doet int ghemeen ghewach, Dattet bloet cruypet daert niet gaen en mach. Ic salt besoecken, opdat ic leve. Waer sidi, vrienden ende maghe?

**MAGHE** Hier zijn wi, neve, Tuwen ghebode, stout ende koene.

**NEVE** Elckerlijc, hebdi ons te doene, Dat segt ons vry!

**MAGHE** Ja, sonder verlaet! Wi zijn tuwen besten, wat ghi bestaet. Al woudi yemant dootslaen, Wi helpen u daertoe.

**NEVE** Want het moet alsoe staen, Salment maeschap te recht orboren.

**ELCKERLIJC** God die danc u, mijn vrienden vercoren; Ick claghe u met droevigher herten mijn ghevaernis, Dat ic ontboden bin, alsoot claer is, Een verre pelgrimagie te gaen, Daer nemmermeer en is wederkeeren aen; Daer moet ic rekeninge doen, die swaer is, Voerden heere, diet al openbaer is.

**MAGHE** Waeraf moeti rekeninghe doen?

**ELCKERLIJC** Van mijnen wercken, om cort sermoen: Hoe ic hier mijnen tijt heb versleten Op aertrijc ende met sonden verbeten, Ende wat ic heb bedreven Den tijt, gheleent ende niet ghegheven. Hier wilt doch medegaen, dat u god lone, Ende helpt mijn rekeninghe verschoonen; So sal te minder werden mijn seer.

**MAGHE** Wat! daer mede te gaen?

**NEVE** Wa! schillet niet meer! Voerwaer, ick heb een ander ghepeyst!

**MAGHE** Ic valle op mijn achterhielen.

**NEVE** Ten docht niet gheveyst. Ic seynder mijnre maerten bli ende vry: Si gaet gaerne ter feesten.

**MAGHE** Ick segghe oeck alsoe; Ick soude verschieten int laetste.

**ELCKERLIJC** En wildi dan niet medegaen?

**NEVE** En laet niet haesten best: Ten is tot gheenre feesten te gaen Noch tot gheenre sollen!

**ELCKERLIJC** Nu, om een eynde te knopen, Segt, wildi mede? sonder verlaet.

**MAGHE** Neve, ic neme wtstel, dach ende raet, Ende mijn ghenachte tot open tijde.

**NEVE** Wi willen ons verblasen.

**ELCKERLIJC** Hoe soude ick verbliden! Wat schoonder woerden men mi biet, Alst coemt ter noot, so eest al niet. Aylazen, hoe ist hier ghevaren!

**NEVE** Elckerlijc, neve, god moet u bewaren: Ic en wil niet mede opt platte gheseyt; Oec heb ic wtstaende te rekenen wat; Daer ben ic noch qualic op versien. Dus blive ic hier.

**ELCKERLIJC** Dat mach wel zijn. Tfy, elckerlijc, hebdi u verlaten Op u mage? Die hem so vroemlijc vermaten, Laten u bliven in desen doghen, Siet, oftmense iaechde van hier. Ick sie: men spreect wel metten monde, Buyten der daet, wt geveynsden gronde. Dan segghen si: „neve, ghebrect u yet? Ic ben tuwen besten;” tes seker nyet. Ende desghelijc seyt tgheselscap; doch Tes al zoringhe ende bedroch; Die wil, macher hem toe verlaten. Waer mocht ic mi nu henen saten? Hier is verloren langhe ghebleven. Wat vrienden sullen mi nu troost geven? Daer coemt mi wat nieus inne: Ic heb aen mijn goet geleyt grote minne; Wilde mij dat helpen tot mijnen orboren, So en had ict noch niet al verloren; Ic heb op hem noch alle mijn troost. O, heere, diet al sal doemen, Wilt u gracie op mi ontsluyten! Waer sidi, mijn goet?

**TGOET** Ick legghe hier in muten, Versockelt, vermost, als ghi mi siet, Vertast, vervult; ic en kan mi niet Verporren, also ic ben tsamen gesmoert. Wat wildi mi hebben?

**ELCKERLIJC** Coemt rasch hier voert, Lichtelic, goet, ende laet u sien! Ghi moet mi beraden!

**TGOET** Wat rade sal u van mi gheschien? Hebdi ter werelt eenich letten, Dat sal ic u beteren.

**ELCKERLIJC** Tes al een ander smette: Ten is niet ter werelt, wilt mi verstaen. Ick bin ontboden, daer ic moet gaen Een grote pelgrimagie sonder verdrach. Oec moet ic, dat is mij tswaerste gelach, Rekeninghe doen voerden oversten heere, Om dwelc ic troost aen u begheere: Mitsdien dat ic in kintschen tijden Hadde in u groot verblijden Ende dat mijnen troest al aen u stoet, So bid ic u, mijn wtvercoren goet, Dat ghi met mi gaet sonder cesseren, Want ghi mocht mi licht voer gode pureren, Want tgoet kan suveren smetten claer.

**TGOET** Neen, elckerlijc, ic mocht u letten daer; Ic en volghe niemant tot sulcker reisen. Ende al ghinghe ic mede, wilt peisen, So soudi mijns te wors hebben grotelic Bi redenen, ic salt u segghen blotelijc: Ic heb zeer u pampier verweert, Want al u sinnen hebdi verteert Aen mi; dat mach u leet zijn, Want u rekeninghe sal onghereet zijn Voer god almachtich mits minen scouwen.

**ELCKERLIJC** Dat mach mi wel berouwen, Als ict verantwoerden sal moeten strangelic; Op! gawi mede?

**TGOET** Neen, ick bin onbranlijc; Aldus en volghe ic u niet een twint.

**ELCKERLIJC** Aylazen! ick heb u oeck ghemint Mijn leefdaghe tot opten tijt van nu.

**TGOET** Dat es een eewige verdomenis voer u: Myn minne es contrarye des hemels staten; Maer haddi mi bi maten Ende van mi ghedeylt den armen, So en dorfstu nu niet karmen Noch staen bedroeft, dat u nu swaer is.

**ELCKERLIJC** Aylazen! god, ic ken dat waer is.

**TGOET** Waendi, dat ic u bin?

**ELCKERLIJC** Ick hadt ghemeent.

**TGOET** Swijcht! ic en bin mer u gheleent Van gode; proeft claer, alst is voer oghen, Hoe ghi sult in weelden poghen. Die menighe blijft bi mi verloren Meer dan behouden, weet dat te voren. Waendi, dat ic u sal volghen, elckerlijc, Van deser werelt? Neen ic, sekerlijc!

**ELCKERLIJC** Dat waende ic claerlijc, omdat ic u oyt hadde so lief.

**TGOET** Daerom tgoet kenne ic der sielen dief: Als ghi nu van hier zijt, dat en mach niet lieghen, Soe wil ic eenen anderen bedrieghen, Ghelijc ic dede voer uwen tijt.

**ELCKERLIJC** Och, valsche goet vermaledijt, Hoe hebdi mi in u net bevaen, Verrader gods!

**TGOET** Ghi hebt dat al u selven ghedaen, Dat mi lief es te deser tijt: Ic moet daerom lachen.

**ELCKERLIJC** Sidi dies verblijt, Omdat ghi mi van gode hebt beroeft? Hi is sot, die eenich goet gheloeft; Dat mach ic, elckerlijc, wel beclaghen. En wildi dan niet mede?

**TGOET** Ey seker, neen ick!

**ELCKERLIJC** Och! wien sal ict dan ghewaghen, Mede te gaen in desen groten last? Eerst had ic op mijn gheselscap ghepast; Die seydt mi schoen toe menichfout, Mer achterna sloech hi mi niet hout. Daer vandic, dattet al was bedroch. Doen ghinc ic tot minen maghen noch; Die seydent mi toe; claer als ghelas Ten eynde vandict al ghedwas. Doen wert ic dencken op mijn goet, Daer ic aen leyde minen moet; Dat en gaf mi troest noch raet, Dan dattet goet in verdoemenis staet. Dies ic mi selven wel mach bespuwen. Tfy, elckerlijc, u mach wel gruwen! Hoe deerlic mach ic u versmaden! Heere god, wie sal mi nu beraden, Daer ic doch bi werde verhuecht? Niemant bat, dan mijn duecht. Mer lazen! si is so teer van leden, Ic meen, si niet connen en sou vander steden. Och en sal ic haer nyet toe dorren spreken. Wil ic? Neen ick. Ick sal nochtan; Tvare alst mach, ic moet er henen. Waer sidi, mijn duecht?

**DUECHT** Ick legghe hier al verdwenen Te bedde, vercrepelt ende al ontset; Ick en kan gheroeren niet een let, So hebdi mi gevoecht met uwen misdaden. Wat is u ghelieven?

**ELCKERLIJC** Ghi moet mi beraden, Want icx noot heb tot mijnder vromen. Ik bid u, troost mi tot mijnen orboren, Oft ic bin eewelijc verloren, Want geselscap, vrient, maghe ende goet Sijn mi afghegaen; in rechter oetmoet Helpt mi mijn rekeninghe sluyten hier voer den hoochsten heere!

**DUECHT** Elckerlijc, ghi deert mi seere; Ick sou u helpen, waer icx machtich.

**ELCKERLIJC** Duecht, soudi mi wel beraden?

**DUECHT** Dies bin ick bedachtich: Hoewel ic niet en mach vander steden, Doch heb ic een suster, die sal gaen mede (Kennisse heetse), die u leyden sal Ende wijsen, hoemen u beraden sal Te trecken ter rekeninghe, die fel es.

**KENNISSE** Elckerlijc, ick sal u bewaren.

**ELCKERLIJC** Ick waen, mi nu wel es; Ick ben eendeels ghepayt van desen. Gods lof moeter in gheeert wesen!

**DUECHT** Als si u gheleyt heeft sonder letten, Daer ghi u suveren sult van smetten, Dan sal ic gesont werden ende comen u bij Ende gaen ter rekeningen als duecht mit di, Om te helpen zommeren tot uwer vruecht Voerden oversten heere.

**ELCKERLIJC** Danck hebt, wtvercoren duecht: Ick bin ghetroost boven maten Op u soete woerden.

**KENNISSE** Nu gaen wi ons saten Tot biechten: si es een suver rivier; Sy sal u pureren.

**ELCKERLIJC** Wt reynen bestier. So gaen wi tot daer; ic bids u beyden. Waer woent biechte?

**KENNISSE** Int huys der salicheden; Daer sullen wijse vinden, soudic meenen.

**ELCKERLIJC** Ons here god wil ons gracie verleenen Tot haer, die ons vertroosten moet.

**KENNISSE** Elckerlijc, dit is biechte; valt haer te voet: Sy es voer gode lief ende waert.

**ELCKERLIJC** O, gloriose bloome, diet al verclaert Ende doncker smetten doet vergaen! Ick knyele voer u; wilt mi dwaen Van mijnen sonden; in u aenscouwen Ick coem met kennisse te mijnen behouwe, Bedroeft van herten ende seer versaecht, Want ic ben vander doot ghedaecht Te gaen een pelgrimagie, die groot is; Oec moet ic rekening doen, alst bloot is, Voor hem, die doersiet alle gronde. Nu bid ic, biechte, moeder van ghesonde: Verclaert mijn brieven, want duecht seer onghesont is.

**BIECHTE** Elckerlijc, u lijden mi wel kont is. Omdat ghi met kennisse tot mi sijt comen, So sal ic u troesten tuwer vromen; Oec sal ic u gheven een iuweelken rene, Dat penitencie heet alleene; Daer suldi u lichaem mede termijnen Met abstinencien ende met pijnen! Hout daer, siet die gheesselen puere; Dats penitencie strang ende suere. Peyst, dat ons here oeck was geslaghen Met geesselen, dat hi woude verdraghen. (Recht voer sijn pelgrimagie stranghe, Kennisse, hout hem in desen ganghe: So sal sijn duecht werden spoedich!) Ende emmer hoept aen gode oetmoedich, Want u tijt varinck eynden sal. Bidt hem ghenade, dit suldi vinden al; Ende orboert die harde knopen altijt. Kennisse, siet, dat ghi bi hem sijt, Als hi tot penitencien keert!

**KENNISSE** Gaerne, biechte.

**ELCKERLIJC** God si hierin gheeert! Nu wil ic mijn penitencie beghinnen, Want dlicht heeft mi verlicht van binnen, Al sijn dese knopen stranghe ende hardt.

**KENNISSE** Elckerlijc, hoe suer dat u wert, Siet, dat ghi u penitencie volstaet. Ick, kennisse, sal u gheven raet, Dat ghi u rekeninghe sult tonen bloot.

**ELCKERLIJC** O levende leven! o hemels broot! O wech der waerheyt! o godlic wesen, Die nederquam, wt sijns vaders schoot In een suver maecht gheresen, Omdat ghi elckerlijc wout ghenesen, Die Adam onterfde bi Yeven rade! O heylighe triniteyt wtghelesen, Wilt mi vergheven mijn mesdade, Want ic begheer aen u ghenade! O godlijc tresoer, o coninclijc scat! O alder werelt toeverlaet! Specie der engelen sonder versaden! Spiegel der vruecht, daert al aen staet, Wiens licht hemel ende aerde beslaet, Hoort mijn roepen, al yst te spade! Mijn bede wilt inden troen ontfaen! Al bin ic sondich, mesdadich ende quaet, Scrijft mi int boeck, des hemels blade, Want ic begheer aen u ghenade! O Maria, moeder des hemels almachtich, Staet mi ter noot bi voordachtich, Dat mi die viant niet en verlade! Want nakende is mi die doot crachtich, Bidt voer mi dijnen sone voerdachtich, Sodat ic mach gaen inden rechten pade, Daer die wegen niet en sijn onrachtich. Maect mi uwes kints rijc delachtich, Sodat ic in sijn passie bade, Want ic begheer aen u ghenade! Kennisse, gheeft mi die gheselen bi vramen, Die penitencie hieten bi namen. Ic salt beghinnen; god geefs mi gracie!

**KENNISSE** Elckerlijc, god gheve u spacie; So ghevicx u inden naem ons heeren, Daer ghi ter rekeninghe moet keeren.

**ELCKERLIJC** Inden naem des vaders ende des soens mede, Des heylige geests inder drievuldichede, Beghin ic mijn penitencie te doen. Neemt, lichaem, voer dat ghi waert scoon Mij te bringhen inden wech der plaghen; Daerom moeti nu sijn gheslaghen. Ghi hebbes wel verdient ghewarich! Ay, broeders waer, soe mochti door penitencie waen, Tseghen dat ghi u penitencie moet gaen, Die elckerlijc moet nemen aen.

**DUECHT** Goddanc! ic beghin nu wel te gaen, Want elckerlijc heeft mi ghenesen; Dies wil ic eewich bi hem wesen. Oeck sal ic sijn weldaet clareren; dies wil ic bi hem gaen te tijde.

**KENNISSE** Elckerlijc, nu sijt vro ende blijde: U weldaet coemt, nu sijt verhuecht.

**ELCKERLIJC** Wie macht sijn, kennisse?

**KENNISSE** Het is u duecht, Gans ende ghesont op die beene!

**ELCKERLIJC** Van blijscappen ic weene; Nu wil ic meer slaen dan te voren.

**DUECHT** Elckerlijc, pelgrim wtvercoren, Ghebenedijt sidi, sone der victorien, Want u is nakende dlicht der glorien. Ghi hebt mi ghemaect al ghesont; Des sal ic u bibliven teewigher stont. God sal dijnre ontfermen, hebt goet betrouwen.

**ELCKERLIJC** Welcoem, duecht, mijn oghen douwen In rechter, oetmoedigher blijscap soet.

**KENNISSE** En slaet niet meer; hebt goeden moet: God siet u leven inden throone. Doet aen dit cleet tuwen loone; Het is met uwen tranen bevloeyt; Dus draechtet vrij, onghemoeyt, Oft anders soudijt voor gode gemissen.

**ELCKERLIJC** Hoe heet dit cleet?

**KENNISSE** Tcleet van berouwenissen; Het sal gode alte wel behaghen.

**DUECHT** Elckerlijc, wilt dat cleet aendraghen, Want kennisse hevet u aenghedaen!

**ELCKERLIJC** Soe wil ic berouwenisse ontfaen, Omdat god dit cleet heeft so weert. Nu willen wi gaen onverveert. Duecht, hebdi ons rekeninghe claer?

**DUECHT** Jae ick, elckerlijc.

**ELCKERLIJC** So en heb ic ghenen vaer. Nu vrienden, en wilt van mi niet sceyden!

**KENNISSE** Neen wi, elckerlijc.

**DUECHT** Ghi moet noch met u leyden Drie personen van groter macht.

**ELCKERLIJC** Wie souden si wesen?

**DUECHT** Wijsheyt ende u cracht, U scoonheit en mach niet achterbliven.

**KENNISSE** Noch moeti hebben, sonder becliven, U vijf sinnen als u beraders.

**ELCKERLIJC** Hoe soude icxse ghecrighen?

**KENNISSE** Roepse alle gader: si sullent hooren al sonder verdrach.

**ELCKERLIJC** Mijn vrienden, coemt alle op mijnen dach! Vroescap, cracht, scoonheyt ende vijf sinnen!

**CRACHT** Hier zijn wi alle tot uwer minnen; Wat wildi van ons hebben ghedaen?

**DUECHT** Dat ghi met elckerlijc wilt gaen Sijn pelgrimagie helpen volbringhen, Want hi gedaecht is ter rekeningen, Voor gode te comen onghelet. Siet, oft ghi mede wilt.

**SCHOONHEYT** Wi willen alle met Tsijnre hulpen ende tsijnen rade.

**VROESCHAP** Dat willen wi certeyn.

**ELCKERLIJC** O almoghende god, ghenade! U love ic, dat ic dus heb ghebracht Vroescap, scoonheyt, V sinnen ende cracht Ende mijn duecht met kennisse claer. Nu heb ic gheselscap te wille daer; Ic en geerder niet meer te minen verdoene.

**CRACHT** Ick blive u bi stout ende koene, Al waert te gaen in eenen strijt.

**VIJF SINNEN** Ende ic, al waert die werelt wijt, Ic en scheyde van u in gheenre noot.

**SCHOONHEYT** So en sal ic oeck tot in die doot; Comer af, datter af comen mach!

**VROESCHAP** Elckerlijc, wes ic u doe ghewach: Gaet voersienich ende al met staden; Wi sullen u alle duecht raden Ende sullen u helpen wel bestieren.

**ELCKERLIJC** Dit sijn die vrienden, die niet en faelgieren! Dat lone hem god, die hemelsche vader. Nu hoort mijn vrienden alle gader: Ick wil gaen stellen mijn testament Voor u allen hier in present; In caritaten ende in rechter oetmoede Deel ic den armen van mijnen goede Deen helft, ende dander helft daernae Ghevick, daer si schuldich is te gaen. Dit doen ic den viant nu te schanden, Om los te gaen wt sinen handen Nae mijn leven in desen daghe.

**KENNISSE** Elckerlijc, hoort, wat ick ghewaghe: Gaet totten priesterliken staet Ende siet, dat ghi van hem ontfaet Tsacrament ende olijs mede; Dan keert hier weder tot deser stede; Wi sullen alle nae u verbeyden.

**VIJF SINNEN** Jae, elckerlijc, gaet u bereyden: Ten is keyser, coninc, hertoghe of grave, Die van gode hebben alsulcken gave, Als die minste priester doet alleene. Van al den sacramenten reene Draecht hi den slotel aldoer bereyt Tot des menschen salicheyt, Die ons god teender medecijne Gaf wter herten sijne Hier in desen aertschen leven. Die heylighe sacramenten seven, Doopsel, vormsel, priesterscap goet Ende tsacrament, god vleesch ende bloet, Huwelic ende theylich olyzel met, Dit zijn die seven onbesmet Sacramenten van groter waerden.

**ELCKERLIJC** Ic wil gods lichaem minlic aenvaerden Ende oetmoedelijc totten priester gaen.

**VIJF SINNEN** Elckerlijck, dat is wel ghedaen; God laet u met salicheden volbringhen! Die priester gaet boven alle dinghen: Si zijn, die ons die scriftuere leeren Ende den mensche van sonden keeren; God heeft hem meer machts ghegheven Dan den ynghelen int eewich leven, Want elc priester kan maken claer Met vijf woerden opten outaer Inder missen, des zijt vroet, Gods lichaem warachtich, vleesch ende bloet, Ende handelt den scepper tusscen zijn handen. Die priester bint ende ontbint alle banden Inden hemel ende opter aerde. Och, edel priester van groter waerde, Al custen wi u voetstappen, gi waret waert! Wie van sonden troost begaert, Die en connen vinden gheen toeverlaet Dan aen den priesterliken staet. Dit heeft die heere den priester ghegheven, Ende zijn in zijn stede hier ghebleven; Dus zijn si boven die enghelen gheset.

**KENNISSE** Dats waer, diet wel hout onbesmet; Mer doen hi hinc met groter smerten Aent cruce, daer gaf hij ons wt zijnder herten Die seven sacramenten met seere; Hi en vercoft ons niet, die heere. Hierom dat Sinte Peter lijdt, Dat si alle zijn vermaledijt, Die god copen oft vercopen Ende daeraf ghelt nemen met hoopen; Si gheven den sondaer quaet exempel; Haer kinder lopen inden tempel, Ende som sitten si bi wiven, In onsuverheyt van live. Dese zijn emmers haers sins onvroet.

**VIJF SINNEN** Ic hope, of god wil, dat niemant en doet. Daerom laet ons die priesters eeren Ende volghen altijt haer leeren; Wi zijn haer scapen ende si ons herden, Daer wi alle in behoet werden. Laet dit wesen niet meer vermaen.

**DUECHT** Elckerlijc coemt; hi heeft voldaen; Dus laet ons zijn op ons hoede.

**ELCKERLIJC** Here god, mi is so wel te moede, Dat ic van vruechden wene als een kint: Ic hebbe ontfaen mijn sacrament Ende dat olizel mede; danc heb diet riet! Nu vrienden, sonder te letten yet, Ick danck gode, dat ic u allen vant; Slaet aen dit roeyken alle u hant Ende volghet mi haestelic na desen; Ick gae vore, daer ic wil wesen; Ons heere god wil mi gheleyden!

**CRACHT** Elckerlijc, wi en willen van u niet sceyden, Voer ghi ghedaen hebt dese lange vaert.

**VROESCHAP** Wi blivens u bi onghespaert, Also wi gheloeft hebben oec langhe.

**KENNISSE** Och, dits een pelgrimagie seer strange, Die elckerlijc sal moeten gaen!

**CRACHT** Elckerlijc, siet, hoe wi u bistaen, Sterck, vroem; en hebt gheen vaer.

**ELCKERLIJC** Ay mi, die leden zijn mi so swaer, Dat si gaen boven doer den gru! Lieve vrienden, wi en willen niet keeren nu: Sal ic mijn pelgrimagie betalen, So moet ic hier binnendalen In desen put ende werden aerde.

**SCHOONHEYT** Wat! in desen putte?

**ELCKERLIJC** Ja, van deser waerden Soe moeten wi werden, clein ende groot.

**SCHOONHEYT** Wat! hierin versmoren?

**ELCKERLIJC** Ja, hierin versmoren ende bliven doot Ter werelt, mer levende wesen altijt Voer den oversten heere.

**SCHOONHEYT** Ick schelt u al quijt. Adieu! vaert wel! ic schoer mijn scout.

**ELCKERLIJC** Wat, schoonheyt?

**SCHOONHEYT** Ick bin al dove; ic en saghe niet omme, Al mocht mi baten alder werelt schat.

**ELCKERLIJC** Waerop wil ic mi verlaten? Schoonheyt vliet, oftmense iaechde; Nochtan te voren, doen ic haer vraechde, Woude si met mi sterven ende leven.

**CRACHT** Elckerlijc, ic wil u oec begheven: U spel en behaecht mi niet te deghe.

**ELCKERLIJC** Cracht, suldi mi oec ontgaen?

**CRACHT** Ja, ic wil seker weghe; Daermede ghesloten een voer al.

**ELCKERLIJC** Lieve cracht, ontbeyt noch!

**CRACHT** Bi sinte Loy, ick en sal! Waendi, dat ic in dien put wil versmoren?

**ELCKERLIJC** En suldi mi dan ontgaen?

**CRACHT** Ja ick! Tes al verloren, Al soudi uwen navel wtcrijten.

**ELCKERLIJC** Suldi aldus u ghelofte quijten? Ghi soudt mi bibliven, so ghi seyt.

**CRACHT** Ick heb u verre ghenoech gheleyt; Oec sidi oudt ghenoech, ic waen, U pelgrimagie alleen te gaen. Mi es leet, dat icker heden quam.

**ELCKERLIJC** Ay, lieve cracht, ic make u gram?

**CRACHT** Tes al verloren; rust u hoeft Ende gaet int doncker huys.

**ELCKERLIJC** Dit en had ic u niet gheloeft. Wie wil hem verlaten op zijn cracht? Si vliet, alst mist doet wter gracht. Schoonheit is als wint, die vlieghet. Ay, getrouwe vrienden, dat ghi dus lieget! Ghi seydet mi toe schoon ter kore.

**VROESCHAP** Elckerlijc, ic wil oeck gaen dore Ende nemen wtstel van desen; Waendi, dat wi hierin willen wesen? Hoet u van dien; ic wils mi wachten!

**ELCKERLIJC** O vroetschap, vroetschap!

**VROESCHAP** Ick en wil niet mede; Tes verloren ghevroescapt claer.

**ELCKERLIJC** Lieve vroeschap, coemt doch soe nae, Dat ghi hierbinnen den grond aensiet; Ick bidts u oetmoedelijc.

**VROESCHAP** Bi sinte Loy, ick en doe des niet! Mi rouwet, dat icker ye quam so bi.

**ELCKERLIJC** Och! al mist, dat god niet en si: Schoonheyt, cracht ende vroescap groot, Het vliet van elckerlijc, als coemt de doot. Arm mensche, waer sal ic nu op leven?

**VIJF SINNEN** Elckerlijc, ic wil oec henen Ende volghen den anderen, die u ontwerven.

**ELCKERLIJC** Och, lieve vijf sinnen!

**VIJF SINNEN** Ick en wil daer niet aen winnen, Dat ghi veel roept; ten mach nyet baten.

**ELCKERLIJC** Och, suldi mi alle gader laten?

**DUECHT** Neen wi, elckerlijc, zijt ghestelt.

**ELCKERLIJCK** Ay mi, mijn vijf sinnen!

**VIJF SINNEN** Roept al dat ghi wilt; Ghi en sult mi niet meer van voor bekijken.

**ELCKERLIJC** Lieve duecht, blijft ghi bi mi?

**DUECHT** Ick en sal u nemmermeer beswijken, Om leven, om sterven of om gheen torment.

**ELCKERLIJC** Hier zijn ghetrouwe vrienden bekent! Alle, die mi ontgaen ghemeene, Die mindic meer dan mijn duecht alleene. Kennisse, suldi mi oec begheven?

**KENNISSE** Ja ic, elckerlijc, als ghi eyndet u leven; Mer seker niet eer, om gheen dangier!

**ELCKERLIJC** Danck hebt, kennisse!

**KENNISSE** Ick en scheyde niet van hier, Voerdat ghi zijt, daer ghi behoort.

**ELCKERLIJC** Mi dunct, wacharmen! wij moeten voert Rekeninghe doen ende ghelden mijn scult, Want mijn tijt is schier vervult. Neemter exempel aen, alle diet hoort ende siet, Ende merct, hoet nu al van mi vliet; Sonder mijn duecht wil met mi varen!

**DUECHT** Alle aertsche dinghen zijn al niet.

**ELCKERLIJC** Doch merct, hoet nu al van mi vliet!

**DUECHT** Schoonheyt, cracht, vroescap dat hem liet, Tgheselscap, die vrienden ende magen waren.

**ELCKERLIJC** Nu merct, hoet nu al van mi vliet; Sonder mijn duecht die wil mit mi varen! Ghenade, coninc der enghelenscharen! Ghenade, moeder gods, staet mi bi!

**DUECHT** Ic sal mi puer voer gode verclaren.

**ELCKERLIJCK** Ghenade, coninc der enghelenscharen!

**DUECHT** Cort ons die pine, sonder verswaren Maect ons deynde los ende vri!

**ELCKERLIJC** Ghenade, coninck der enghelenscharen! Ghenade, moeder gods, staet mi bi! In uwen handen, vader, hoe dat si, Beveel ic u minen gheest in vreden; Ick vare metter duecht.

**KENNISSE** Hi heeft leden, Dat wij alle moeten gelden. Die duecht sal nu haer selven melden Voer hem, diet al ordelen sal. Mi dunct, ic hore der enghelen gheschal Hier boven; den hemel is seker ontdaen, Daer elckerlijck binnen sal zijn ontfaen.

**DIE YNGHEL** Coemt, wtvercoren bruyt, Hierboven ende hoort dat suete gheluyt Der engelen; mits uwe goede virtuyt Die siele neem ick den lichaem wt; Haer rekeninghe is puer ende reyne; Nu voer icse in des hemels pleyne, Daer wi alle moeten ghemeene In comen, groot ende cleene. AMEN

**Die naeprologhe:** Neemt in dancke, cleyn ende groot, Ende siet, hoe elckerlijc coemt ter doot! Gheselscap, vrienden ende goet Gaet elckerlijc af, zijt des vroet; Scoonheyt, cracht, vroescap ende vijf sinnen, Tes al verganclijc, zijt des te binnen! Sonder die duecht volcht voeral. Mer als die duecht is so smal, Dat si niet mede en mach oft en kan, Arm elckerlijc, hoe vaerdi dan Ter rekeninghen voer onsen heere? Dan gadi van wee, van seere; Want na die doot eest quaet te verhalen: Daer en baet voersprake noch tale. Ay, elckerlijc, hoe moechdi wesen Hovaerdich, nidich? Seer wtghelesen Merct desen spieghel, hebten voer oghen Ende wilt u van hoverdien poghen Ende oec van allen sonden met. Nu laet ons bidden onghelet, Dat dit elck mensche so moet vesten, Dat wi voer gode suver comen ten lesten. Des gonne ons die hemelsche vader! Amen segghet allegader! God heb lof.